
SAŽETAK 

Rad analizira biblijsku priču o stvaranju svijeta i čovjeka iz Knjige Postanka te ju 
komparira s pričom o stvaranju opisanom u mezopotamskim epovima Enuma Eliš i Ep o 
Gilgamešu. Ti se tekstovi uspoređuju na sadržajnoj razini kao mitološke priče, ali i kao 
književna djela s različitim obilježjima. Ukratko su izneseni podaci o povijesnoj pozadini 
nastanka spomenutih epova i biblijske priče te su zatim podrobnije predočeni sadržaji djela i 
priča o postanku koja je u njima iznesena. Analizom tih tekstova utvrđene su sličnosti u 
nekoliko aspekata. Posebna je pozornost obraćena na teme poput cikličnosti, ideje stvaranja 
svijeta iz kaosa i ostale zajedničke motive vezane uz stvaranje. Uspoređen je način na koji se 
u Knjizi Postanka i mezopotamskim epovima doživljavaju i opisuju božanstva te na koje se 
načine stvaraju svijet i prvi ljudi. Konačno, uspoređena je forma tekstova te pripovjedne 
strukture koje se javljaju u opisu stvaranja svijeta. 

Ključne riječi'. Postanak, Knjiga Postanka , Stari zavjet, Biblija, Enuma Eliš , Ep o Gilgamešu, 
stvaranje svijeta, stvaranje čovjeka 

BIBLE AND THE MESOPOTAMIAN EPICS - GENESIS 

ABSTRACT 

The paper analyzes Bible story about the creation of the world and mankind described 
in the Book of Genesis and compares it to the story that was presented in the Mesopotamian 
epics Enuma Eliš and Epic of Gilgamesh. These literary texts are compared as mythological 
stories, but also as literary works with different characteristics. The basic information about 
the historical background of each of these ancient texts is briefly introduced, follovved by 
detailed account of stories about creation presented in them. Certain similarities were 
identified and these common themes were thoroughly explored. Special emphasis was placed 
on some of the recurrent motives and ideas like cyclical nature of the creation process or the 
idea of creating the world out of chaos. The ways in which the Jewish people and the people 
of ancient Mesopotamia viewed and described their deities was delved into, as well as their 
ideas about the techniques gods used while creating the world and humankind. Finally, the 
writing styles of the texts and the narrative structures used were explored in great detail. 

Key words\ Genesis, Book of Genesis, Old Testament, Bible, Epic of Gilgamesh, Enuma Eliš, 
creation of the world, creation of the humans 


3 



1. PREDGOVOR 

Biblija je zbirka knjiga koju Židovi i kršćani, svaki na svoj način, drže svetom. Riječ 
je o zborniku koji općenito možemo promatrati kao jednu od najstarijih knjiga, ali i kao 
književno djelo koje je imalo ključnu ulogu o oblikovanju zapadne civilizacije. Biblija je zbog 
toga vrlo aktualna i obiluje trajnim motivima koji su prepoznatljivi i općerazumljivi 
kulturama u zapadnom svijetu, a u biblijskim tekstovima možemo vidjeti određeni tip, 
odnosno tipove književnog oblikovanja, koji su kasnije uvelike utjecali na europsku 
književnost i druge književnosti svijeta. Ipak, često se zaboravlja i drugi, emisijsko-receptivni 
smjer, odnosno činjenica da su i ostale književnosti utjecale na Bibliju jednako koliko je i 
Biblija utjecala na kasnije književno stvaralaštvo. Židovski i kršćanski teolozi su se stoljećima 
slagali u vezi toga daje sve zapisano u Bibliji nadahnuto od Boga te da pisci Biblije nisu ništa 
preuzimali iz drugih književnih djela i svetih knjiga, no danas su to ekstremno stajalište 
napustili svi osim fundamentalista. Sličnosti između biblijskih tekstova i ostalih mitova i 
predaja drevnog Bliskog istoka su zapravo brojne te se utjecaj egipatske ili mezopotamske 
mitologije i književnosti vrlo često može vidjeti u Bibliji, posebice u Starom zavjetu. Možda 
je najzanimljivija tema za usporedbu biblijskog teksta i ostalih drevnih književnih djela 
upravo iznimno popularna priča o stvaranju svijeta i čovjeka koja Bibliju možda najviše 
povezuje s mezopotamskim mitovima o stvaranju. 

2. STVARANJE SVIJETA I ČOVJEKA U MEZOPOTAMSKOJ KNJIŽEVNOSTI 

Mezopotamska književnost obuhvaćala je književnosti nekol ik o civilizacija i ti su 
književni tekstovi uglavnom bili zapisani klinastim pismom na sumerskom ili akadskom 
jeziku. Mnoga od tih djela bila su sastavljena radi pohvale kraljeva ili za njihovu zabavu, a 
često su bila namijenjena i obrednim prilikama u kojima je vladar sudjelovao. Većina 
mezopotamskih književnih tekstova govori o zgodama u životu bogova, o njihovim ljubavima 
i ratovima ili pak o podvizima legendarnih junaka ili polubogova. Kao i drugdje na starom 
Bliskom istoku ta su djela imala određenu funkciju u društvu te su se koristila u neku 
praktičnu svrhu, a nisu bila važna zbog književnosti same. Tako su primjerice epovi i 
kozmogonije, kojima je tema suparništvo bogova, imali zadaću pružiti teološko opravdanje za 
vlast jednoga grada-države nad drugim ili za uspon određene dinastije 1 . Kao najvažnija djela 
ove književnosti mogli bi se izdvojiti Ep o Gilgamešu, koji se smatra najstarijim epom 


1 Petrović 1982., 40. 

svjetske književnosti te Enuma Eliš, tekst sakralnog karaktera o postanku svijeta, u kojemu, 
kao i u Epu o Gilgamešu, pronalazimo brojne paralele s biblijskom pričom o postanku. 

2. 1. ENUMA ELIŠ 

Ep o stvaranju ili Enuma Eliš (po prvim dvjema riječima koje znače „Kad gore“) je 
spjev napisan klinastim pismom na sedam tablica različite veličine koje broje od 125 do 165 
stihova. Riječ je o najdužem od akadskih tekstova o postanku svijeta. Pretpostavlja se da je 
zapisan početkom 2. tisućljeća pr. n. e., a restauriranje prema kopijama iz Asurbanipalove 
knjižnice u Ninivi i prema odlomcima iz južne Mezopotamije. Uz djelo je autor dopisao svoje 
ime KABTI-ILANI-MARDUK te kaže da mu je spjev bio objavljen u snu od riječi do riječi 
onako kako gaje zapisao 2 . Enuma Eliš se sastoji od herojske epopeje i dogmatske poeme čija 
je svrha da nas upoznaju s borbom mlađih sa starijim božanstvima, a završava se himnom u 
čast boga-tvorca Marduka 3 . Ep je bio dio rituala vezanog uz babilonsku novogodišnju 
svetkovinu tijekom koje je veliki svećenik morao recitirati čitav tekst pred Mardukovim 
kipom, u njegovom hramu u Babilonu. Marduk je u začetku svoga kulta bio drugorazredno 
božanstvo te su mu tek s dolaskom amorićanske dinastije na vlast (oko 1900. g. pr. n. e.) 
počeli odavati počast kao najvišem nacionalnom božanstvu. Svrha epa u kojemu se Marduk, a 
ne neko staro božanstvo, prikazuje kao stvoritelj svijeta, bila je dokazati i opravdati njegovu 
prevlast nad ostalim bogovima babilonskog panteona. Enuma Eliš govori, dakle, o sukobu 
među božanstvima, o uništenju stare i jačanju mlađe generacije bogova predvođenih 
Mardukom te o stvaranju i uređenju kozmosa za koje je on zaslužan 4 . 

Stvaranje svijeta kakvo je opisano u Enuma Eliš moglo bi se podijeliti na dvije 
osnovne faze. Prva faza bi pri tome bila ona u kojoj do promjena i stvaranja novih elemenata 
dolazi pasivno, kroz nastajanje novih generacija bogova, dok bi druga faza bila ona u kojoj 
Marduk aktivno stvara i uređuje sve na svijetu. 

Svijet kakav vidimo u uvodnom dijelu epa nalazi se u stanju praznine, neorganizacije i 
kaosa. Iz primordijalnih voda na poticaj apsolutnog bića Muinmu rodila su se dva osnovna 
kozmička počela, Apsu i Tiamat. Bile su to nepokretne božanske sile koje su predstavljale 
podzemnu slatku i slanu vodu. Apsu i Tiamat su pritom počela bez ikakve osobne moći 
odlučivanja, kojima je Apsolut, odnosno Mummu, određivao pravac tvornog djelovanja 5 . Ti 
bogovi rodili su nova božanstva Lahmu i Lahamu, to jest, kozmičku Tamu i Noć. Oni pak 

2 Petrović 1982., 45. 

3 Višić 1993, 221. 

4 Višić 1993, 51. 

5 Višić 1993, 223. 

rađaju Anšar i Kišar, odnosno Nebo i Zemlju, za koje se u ono vrijeme vjerovalo da 
sačinjavaju čitav svijet. Sva ova božanstva spadala su u stariju generaciju bogova te se radilo 
o kozmičkim parovima koje su sačinjavala muška i ženska počela. 

Iz te starije generacije proizašla je kasnije nova, mlađa, generacija bogova za koje se u 
epu kaže da su u svemu nadmašili svoje pretke. Ti mladi bogovi, među kojima se posebno 
ističu Anu, bog neba i Ea, bog mudrosti, počeli su uznemiravati stara počela skačući u 
Tiamatinoj utrobi. Buka koju su stvarali nije toliko smetala Tiamat, ali Apsu je nije mogao 
podnijeti jer mu je ometala san. Vlastito potomstvo gaje toliko razbijesnilo da ih se odlučio 
riješiti. Za taj plan saznao je lukavi Ea te je na Apsua bacio svoju vradžbinu zbog koje je ovaj 
utonuo u duboki san, što je bogu mudrosti omogućilo da ga ubije. S tim postupkom nisu se 
slagali Anunnaki, bogovi starije generacije, čije rođenje nije obuhvaćeno epom. Nagovorili su 
Tiamat da stvori vojsku čudovišta i porazi ubojice svoga muža. Na čelo vojske postavila je 
svoga sina Kingua, kojemu je povjerila „Ploče sudbine“, koje su mu trebale zagarantirati 
pobjedu. Kad su za to čuli ostali bogovi, jako su se uplašili te se nitko nije htio boriti protiv 
boginje i njenih jedanaest čudovišta. Jedini bog koji je bio spreman suprotstaviti se Tiamat bio 
je Marduk, bog čije rođenje dolazi na kraju genealogije bogova i predstavlja svršetak 
božanske evolucije. Sukladno sumerskoj koncepciji o sve savršenijim generacijama bogova, 
on je bio moćniji od svih drugih božanstava i najsavršenije biće 6 . Marduk je, međutim, bio 
voljan boriti se protiv Tiamat samo pod uvjetom da mu bogovi daju vrhovnu vlast u svojoj 
skupštini, odnosno moć da određuje sudbine i stvara nova bića. Bogovi mlađe generacije, 
kojima se pridružuju i bogovi starijeg naraštaja (Lahmu, Lahamu, Anšar i Kišar), na to su 
pristali pa se Marduk naoružao lukom, mrežom, munjom i vjetrovima i krenuo u bitku 7 . 
Nakon surove borbe, Marduk je uspio poraziti Tiamat i njezine čudovišne savezn ik e. 

Ta je pobjeda prikazana kao pobjeda dobra nad zlom i svjetla nad tamom, ali i kao 
pobjeda reda nad neredom. Tiamat je tako predstavnik iskonskog Kaosa te simbol tame i 
prvobitnog, neorganiziranog svijeta, dok je Marduk, bog Sunca, prikazan kao oličenje 
savršenstva i nove organizacije svijeta koju će on uspostaviti. To novo uređenje kozmosa 
Marduk je započeo tako što je raspolovio Tiamatino tijelo i od njega stvorio Nebo i Zemlju, 
koje je čvrsto razdijelio. Nakon toga je na Nebu odredio područja kojima će vladati bogovi u 
liku pojedinog zviježđa. Poslije toga je utvrdio položaj i putanju zvijezda, planeta, Sunca i 
Mjeseca te je prema nebeskim tijelima uredio podjelu vremena na dane, mjesece i godine. 
Mjesecu je povjerio tvorenje noći, a Suncu, odnosno bogu Šamašu, tvorenje dana. Kada je 

6 Višić 1993, 211. 

7 Gray 1987., 33. 

završio s uređenjem Neba, Marduk se posvetio uređenju života na zemlji. Stvarao je planine, 
rijeke, biljke, kopnene i morske životinje te je na posljetku stvorio i čovjeka. Svrha stvaranja 
ljudi bila je ta da služe bogovima. Marduk je smatrao da bogove treba osloboditi od svih 
muka kako bi mogli živjeti u miru pa je stoga odlučio stvoriti ljude kako bi oni preuzeli sve 
njihove terete na sebe. Odlučio je da će ljudi biti stvoreni od krvi i kostiju Tiamatina sina 
Kingua, s čijih je prsa prije toga otkinuo „Ploče sudbine“ i objesio ih na svoja, što je označilo 
njegovu premoć nad ostalim bogovima. Prema njegovoj je zamisli zatim bog Ea stvorio 
ljudski rod i odmah im je natovario na leđa sve trpnje bogova. Na kraju, Marduk je odlučio 
svu vlast na Nebu i Zemlji dati bogovima Aannunaki dajući im zadatak da se brinu o 
izvršenju svih njegovih naredbi. Na samom kraju epa svi su bogovi Marduku u ime 
zahvalnosti izgradili hram i veličali ga dajući mu 50 imena od kojih svako označava jednu od 
njegovih uloga kao boga tvorca 8 . 

2. 2. EP O GILGAMEŠU 

Ep o Gilgamešu, za razliku od Enuma Eliš, nije isključivo sakralni tekst te se ne bavi u 
svojoj cijelosti pričom o postanku svijeta ili čovjeka, no u nekoliko epizoda epa javlja se 
motiv stvaranja ili pak neki karakteristični elementi vezani uz taj događaj, nimalo različiti od 
onih koji se pojavljuju i u drugim književnim djelima s istom temom. U ovome epu priča o 
stvaranju čovjeka nije u središtu radnje, niti je stvoreni čovjek prvo ljudsko biće u doslovnom 
smislu riječi, ali je njegovo stvaranje pokretač radnje i označava nadolazeći preokret u životu 
naslovnog junaka epa. Ep o Gilgamešu zapisan je oko 1700. g. pr. n. e. i drži se najstarijim 
epom svjetske književnosti. Najstariji poznati rukopis potječe iz 7. stoljeća pr. n. e. te je 
pronađen kao zapis na 12 glinenih pločica u knjižnici kralja Asurbanipala 9 . Prije nego što je 
djelo nastalo kao cjelina, pojedinačne priče o Gilgamešu već su bile proširene diljem Bliskog 
istoka. Postojao je ciklus legendi o legendarnom kralju U ruka, Gilgamešu, koji je najprije 
zapisan na sumerskom jeziku, a kasnije su nastale i verzije na babilonskom jeziku koje su se, 
međutim, i u stilu i u sadržaju prilično razlikovale kako međusobno, tako i u odnosu na 
sumersku verziju 10 . 

Ep opisuje pustolovine mitskog junaka Gilgameša, sina kralja Lugalbande i jedne 
božice. Na početku epa Gilgameš je prikazan kao kralj grada Uruka i veliki tiranin koji tlači 
svoj narod. Njegovi podanici bili su preplašeni i ljutiti te su molili bogove za pomoć. Njihove 


8 Višić 1993, 59. 

9 Heidel 1949, 1. 

10 Petrović 1982., 43. 

molitve odlučio je uslišati vrhovni bog Anu koji je uvidio da se Gilgameševo ponašanje otelo 
kontroli. Zaključio je da treba stvoriti nekoga tko će moći biti Gilgamešu ravan u snazi kako 
bi ga zaokupio i odvratio ga od maltretiranja podanika. Anu stoga poziva Veliku majku 
bogova, boginju Aruru, koja je prema slici boga Anua, mokrim rukama, od gline obl ik ovala 
čovjeka po imenu Enkidu. 

Neposredno po svom stvaranju Enkidu je bio divlje biće plemenitih osjećaja i živio je 
u prirodi među životinjama. Tijelo mu je bilo u potpunosti prekriveno dlakom, a kosa mu je 
bila izrazito duga. Provodio je dane sa zvjerima, jeo plodove zemlje i pasao sa stokom travu 
na pašnjacima. Elbrzo je počeo praviti probleme jednom lovcu koji nije više mogao doći do 
svoje lovine jer je Enkidu uklanjao sve njegove stupice. Lovac je priču o tom divljem čovjeku 
neizmjerne snage ispričao Gilgamešu, koji mu je savjetovao da Enkiduu dovede svetu 
bludnicu Šamhat koja će s njim leći i na taj ga način privesti civiliziranom životu. Gilgameš je 
bio u pravu te su Enkidua nakon šest dana i sedam noći s bludnicom životinje uistinu počele 
izbjegavati te je izgubio vezu s prirodom. Jednako kao početak Enkiduovog puta prema 
civiliziranom životu ovo bi se moglo promatrati i kao Enikduov moralni pad te bi se njegov 
gubitak nevinosti mogao protumačiti kao njegov prvi grijeh. Nakon što je shvatio da se više 
ne može vratiti u prirodu, Enkidu prihvaća odjeću koju mu je dala Šamhat i pristaje otići 
živjeti sa pastirima da upozna pastirski život. Poslije nekog vremena napušta i taj način života 
te sa Šamhat odlazi u Uruk kako bi upoznao gradsku civilizaciju koja je predstavljala 
posljednju fazu razvoja ljudskog roda. Na taj bi se način u Enkiduovu životu mogao pak 
vidjeti život cijeloga čovječanstva. On je, naime, prema vjerovanjima naroda drevnog Bliskog 
istoka, kao i svi ljudi stvoren od gline te je proživio sve faze razvoja života ljudskoga roda, tj. 
nevin život u prirodi, prvi grijeh, život pastira, a na kraju je upoznao i gradsku civilizaciju 11 . 

U Uruku Enkidu dolazi u sukob s Gilgamešem jer mu se nije sviđalo kraljevo 
ponašanje pa ga je izazvao na hrvačko nadmetanje. Nakon duge borbe koja je završila 
nerješeno postali su najbolji prijatelji i odlučili postići slavu kroz zajedničke pustolovine. 
Uputili su se prvo u pothvat u cedrovu šumu kako bi nasjekli cedrovine za izgradnju hrama te 
kako bi porazili čudovište Humbabu koje je šumu čuvalo. Uspjeli su ga svladati i proslavili su 
se baš kao što su željeli. Kada su se vratili u Uruk, Gilgameša je dočekala božica Ištar, koja se 
u njega zaljubila i ponudila mu brak. Gilgameš ju je uz porugu odbio pa mu se odlučila 
osvetiti poslavši na Uruk Nebeskog bika da uništi grad. U želji da zaštite grad, Gilgameš i 


11 Višić 1993, 302. 

Enkidu ubili su bika, no time su izazvali bijes bogova, koji su odlučili da zbog toga neće biti 
kažnjen Gilgameš, nego Enkidu. 

Enkidu se zatim ubrzo razbolio i umro, što je bio veliki udarac za Gilgameša. Uz to 
što je ga je pogodila smrt prijatelja, postao je svjestan i vlastite smrtnosti. Strah od smrti 
natjerao ga je u potragu za tajnom vječnoga života. Uputio se zato da potraži besmrtnog 
Utnapištima, jedinog čovjeka koji je godinama ranije preživio opći potom, nakon kojeg su mu 
bogovi podarili vječni život. Nakon dugog i teškog puta, Gilgameš ga konačno pronalazi, no 
na kraju shvaća da je smrt svim ljudima neizbježna. Utnapištim mu ipak govori o nekim 
načinima produženja života, no Gilgameš ni u jednome zadatku ne uspjeva. Naposlijetku se 
legendarni vladar vraća u Uruk, a da nije pronašao vječni život, no postigao je veliku slavu, a 
s time i određenu vrstu besmrtnosti, pa njegovo putovanje nije bilo potpuno uzaludno. Dao je 
da se priče o svim njegovim pothvatima uklešu u kamenu ploču kako bi i budući naraštaji o 
njima znali te je na taj način barem njegovo ime moglo živjeti vječno. 

3. STVARANJE SVIJETA I ČOVJEKA PREMA BIBLIJI 

Stara usmena i pisana predaja Hebreja došla je do nas u svom prerađenom, odnosno 
neizvornom obliku u sastavu Biblije. Biblijski tekstovi zapisivali su se godinama te se 
pretpostavlja da je njihovo povezano zapisivanje počelo u 13. stoljeću pr. n. e. Unatoč tome 
što se ti tekstovi često razlikuju u stilu ili jeziku pisanja (Biblija je pisana na hebrejskom, ali i 
na aramejskom i grčkom jeziku) svi u sebi sadrže ideju o važnosti božje objave. Urednike 
Biblije vodila je želja za okupljanjem hebrejskih predaja i stvaranjem jedinstvenog sustava 
vjerovanja koji bi doveo do ujedinjenja židovskog naroda. Težilo se povezivanju srodnih 
plemena u širu političku, odnosno, državnu zajednicu, što je omogućeno kroz prikazivanje 
saveza jednoga Boga Jahve s njegovim izabranim narodom 12 . Kršćani Bibliju dijele na Stari 
zavjet, koji se sastoji od 46 knjiga i na Novi zavjet koji se sastoji od 27 knjiga. Dok je u 
središtu Novog zavjeta život Isusa Krista i novi savez koji Bog sklapa sa čitavim 
čovječanstvom, Stari zavjet sadrži opise događaja iz hebrejske povijesti poput doseljavanja u 
Kanaan, raspada rodovsko-plemenskog ustrojstva, osnivanja kraljevine, gubitka samostalnosti 
itd. Prva knjiga Starog zavjeta i Biblije općenito je Knjiga Postanka koja u svom uvodnom 
dijelu sadrži opis postanka svijeta i ljudskog roda, a zatim prati povijest praotaca hebrejskog 
naroda od Abrahama pa do Josipa. 


12 Petrović 1982., 60. 

3. 1. KNJIGA POSTANKA 

U Knjizi Postanka stvaranje svijeta se dvaput prepričava, ali u tim opisima postoje 
brojne razlike koje se ponajprije očituju u drukčijem redoslijedu i načinu stvaranja, ali i u 
različitim imenima koja se koriste za Boga. S obzirom na to kako se u pojedinoj predaji Boga 
naziva, dijelimo ih na elohističku i jahvističku predaju. U prvom opisu postanka svijeta, koji 
je vjerojatno nastao u Jeruzalemu nakon povratka iz babilonskog progonstva, za Boga se 
koristi ime Elohim, dok se u drugom opisu iz vremena prije progonstva, Bog izvorno nazivao 
Jahve. Kasnije je to ime promjenjeno u „Jahve Elohim“, što se obično prevodi kao „Gospod 
Bog“, kako bi se Bog iz prvog izvještaja o stvaranju poistovjetio s Bogom iz drugog izvještaja 
te kako bi se tim verzijama na taj način dao ujednačen izgled 13 . Unatoč tom ujednačavanju u 
vezi božjeg imena, proturječnost u vezi reda stvaranja nije uklonjena. 

U prvom izvještaju o stvaranju svijeta Bog stvara svijet u periodu od sedam dana. 
Opisuje se da je na početku zemlja bila pusta i mračna te da je Duh Božji lebdio nad vodama. 
Bog je prvo stvorio nebo i zemlju, a poslije toga je stvorio svjetlost. Uredio je podjelu na dan i 
noć čime je završio prvi dan stvaranja. Sljedećega dana stvorio je nebeski svod kojim je 
odvojio „vode pod svodom“ i „vode nad svodom“. Treći dan stvorio je kopno i na njemu 
vegetaciju, a okolne vode nazvao je morem. Idućeg dana Bog je stvorio svjetlila na nebeskom 
svodu kako bi rasvjetljavala zemlju i pomagala u određivanju blagdana i računanju vremena. 
Odredio je podjelu na dane i godine. Petoga dana stvorio je morske životinje i ptice te im je 
naložio da se razmnožavaju i popune zemlju. Sljedeći danje stvorio kopnene životinje i ljude. 
U ovome izvještaju o stvaranju opisuje se kako je Bog stvorio čovjeka na svoju sliku te da mu 
je odredio da bude gospodar cijeloj zemlji i svim drugim bićima koje je stvorio. Ne postoji 
posebna priča o stvaranju žene odvojena od priče o stvaranju muškarca, već se samo 
napominje da su oboje stvoreni slični Bogu, odnosno, na njegovu sliku. Sedmoga dana Bog je 
dovršio stvaranje svijeta, odmorio se te blagoslovio i posvetio sedmi dan u tjednu jer je to bio 
dan kada je stvaranje završeno. 

U drugom izvještaju o stvaranju ne postoji sedmodnevni raspored kao u prvom 
izvještaju te je ta verzija općenito puno neodređenija od prve. Opisuje se da je u početku, 
kada je Jahve tek stvorio nebo i zemlju, zemlja bila pusta jer nije bilo kiše niti nikoga da je 
obrađuje. Nadalje, tekst govori o tome kako je Bog učinio da voda poteče iz zemlje i natopi 
tlo. Sljedeći korak u stvaranju bilo je stvaranje čovjeka, koje je kao što se iz ovoga vidi, 
uslijedilo puno prije nego čovjekovo stvaranje u prvoj verziji priče o postanku. Druga je 


Graves i Patai 1969., 20. 

razlika u odnosu na prvi izvještaj o stvaranju ta što je Bog u ovom izvještaju čovjeka stvorio 
od zemaljskog praha, a potom mu je udahnuo dah života u nosnice, što se u prvoj predaji ne 
spominje. Stvorenog je čovjeka smjestio u vrt koji je zasadio na istoku, u Edenu, te mu je 
naložio da ga obrađuje i čuva. Dozvolio mu je da jede sa svakoga stabla u edenskom vrtu, ali 
mu je zabranio da jede sa stabla spoznaje dobra i zla upozoravajući ga da će umrijeti kada 
okusi njegov plod. Nakon toga, Jahve je uvidio i da nije dobro da čovjek bude sam te je od 
zemlje stvorio životinje i dopustio čovjeku da odredi imena za sve životinjske vrste. Ipak, 
životinje nisu mogle umanjiti čovjekovu samoću pa je Bog, dok je čovjek spavao, od njegova 
rebra stvorio ženu da mu bude družica. Oboje su bili goli, ali zbog toga nisu osjećali nikakav 
stid. Živjeli su u sreći i blagostanju dok se jednoga dana nije pojavila zmija koja je odlučila 
iskušati ženu. Uvjerila je ženu da im neće biti ništa ako kušaju plod s drveta spoznaje dobra i 
zla, već da će nakon toga ona i njezin muž biti kao bogovi. Žena ju je poslušala i pojela plod, 
a dala ga je i svom mužu da ga i on proba. U trenutku kada su ga pojeli zastidili su se svoje 
golotinje te su si napravili pregače od smokvina lišća kako bi sakrili svoju nagost. Nedugo 
zatim, čuli su kako Jahve prolazi vrtom pa su se od njega sakrili. On ih je, međutim, vidio i 
dozvao k sebi te je primijetivši da se srame svojega golog tijela zaključio da su jeli s drveta 
spoznaje. Kada je čuo da je žena bila ta koja je prihvatila plod od zmije i nagovorila muža da 
jede, prokleo ju je i osudio na rađanje u najgorim mukama. Bijesan je prokleo i čovjeka te je 
osudio čitav ljudski rod na težak život i mukotrpne poslove kojima će se morati baviti kako bi 
preživjeli. Odjenuo ih je u odjeću od krzna i prognao ih je iz rajskoga vrta da obrađuju zemlju 
iz koje je čovjek i nastao. Konačno, oduzeo im je i njihovu besmrtnost. 

Ostatak Knjige Postanka govori o potomstvu prvih ljudi, Adama i Eve, počevši od 
njihovih sinova Kaina, Abela i Seta. Daljnji odnos Boga i ljudi varira kroz cijeli tekst te Bog s 
njima iz različitih razloga sklapa ili raskida saveze. Jahve je tako zbog pokvarenosti ljudskoga 
roda poslao potop na zemlju da uništi čovječanstvo, ali je ipak odlučio spasiti pravednika Nou 
s kojim je sklopio savez. Sličan savez sklopio je i s Abrahamom kojemu je obećao da će 
njegovo potomstvo biti brojno kao zvijezde na nebu. Knjiga Postanka poslije priče o 
Abrahamu prati još živote njegovog sina Izaka, unuka Jakova te život Jakovljeva sina Josipa. 

4. USPOREDBA MEZOPOTAMSKIH MITOVA I BIBLIJSKE PRIČE 

Kao što se iz navedenoga moglo zamijetiti, biblijska priča dijeli dosta pojedinosti s 
mezopotamskim mitovima o stvaranju svijeta, ali se također u određenim elementima od njih 
drastično razlikuje. 

4. 1. CIVILIZACIJSKE ADAPTACIJE MOTIVSKIH SKLOPOVA 

4. 1. 1. FIGURA I ULOGA STVORITELJA 

Možda najvažnija razlika između biblijske predaje o stvaranju i priča o stvaranju koje 
se javljaju u drugim književnim djelima staroga istoka leži u samim božanstvima koja stvaraju 
svijet i ljudska bića. U Enuma Eliš neki su elementi kozmosa obl ik ovani i prije dolaska 
Marduka koji je potpuno uredio svijet i dovršio stvaranje te stvorio čovjeka, a u Epu o 
Gilgamešu je za stvaranje čovjeka zaslužna božica Aruru, ali u stvaranju sudjeluje i bog Anu. 
U spomenutim epovima u stvaranje je tako uključeno nekoliko bogova, iako jedno božanstvo 
ima glavnu ulogu, dok u Bibliji nema slične podjele zadaća, već je za stvaranje kako čovjeka, 
tako i svijeta zaslužan samo jedan Bog. Hebreji su, dakle, kao pripadnici monoteističke 
religije iz svoje predaje odbacili gotovo sve elemente mnogoboštva iz drugih predaja s kojima 
su vjerojatno bili u doticaju i sve su zasluge pripisali svom jedinom Bogu. Sva bića koja su se 
mogla shvatiti kao božanska ispuštena su iz zapisanih izvještaja o postanku 14 . Unatoč tome, u 
Knjizi postanka ipak su se zadržali neki elementi koji se mogu prepoznati kao ostaci utjecaja 
politeističkih religija na hebrejsku verziju stvaranja svijeta. To se najviše očituje u božjem 
imenu Elohim koje se javlja u jednom od izvještaja o postanku. To ime je zapravo množinski 
oblik imenice E1 (bog), odnosno hebrejska varijanta drevnog semitskog imena jednog boga od 
mnogih 15 . Iz toga se jasno vidi da vjerovanja Hebreja nisu uvijek bila monoteistička te da se 
dio toga sačuvao i u Knjizi Postanka. 

Valja zamijetiti i to da su sva božanstva koja u Knjizi Postanka te u mezopotamskim 
epovima stvaraju čovjeka i svijet antropomorfizirana. Mezopotamski se bogovi tako bore na 
isti način kao i ljudi, istim ili barem sličnim oružjem, a na isti način slave i svoje pobjede. 
Oni baš poput ljudi priređuju svečanosti i gozbe, jedu kruh i piju vino, razgovaraju 
međusobno, ah i s ljudskim bićima koja su stvorili. Jahve je također predstavljen u ljudskom 
obličju i s ljudskim osobinama. On razgovara s prvim ljudima i njihovim potomcima te 
obavlja neke tipične ljudske poslove poput izrađivanja krznene odjeće za Adama i Evu u koju 

14 Graves i Patai 1969., 23. 

15 Graves i Patai 1969., 23. 

ih poslije oblači. 16 Kao što se može zamijetiti, mezopotamska božanstva posjeduju mnoge 
osobine koje dijele s ljudima te vrlo često nisu posebno bolja ili plemenitija od njih. Ipak, 
njihova snaga i nadmoć je svo vrijeme neupitna. Bogovi drevnih naroda Mezopotamije 
ponekad gotovo pa preuzimaju ulogu negativaca i kao onih koji narušavaju ljudsku dobrobit i 
sreću. Primjer toga je recimo razvratna i osvetoljubiva Ištar, koja šalje smrt na Enkidua. 
Takav je i bog Enlil koji je bijesan kada saznaje da nisu svi ljudi umrli u potopu koji su poslali 
bogovi. Ni Jahve nije puno blaži, i on je sklon srdžbi i kaznama, ali budući daje on za Židove 
jedini Bog, on često u isto vrijeme djeluje i kao onaj koji ljude kažnjava i kao onaj koji je 
milostivi spasitelj pravednika poput primjerice Noe. 

4. 1. 2. STVARANJE SVIJETA IZ KAOSA 

Još jedna pojedinost koja se često javlja u mitovima o stvaranju svijeta je i ideja o 
tome da svijet nastaje iz kaosa. Taj se element javlja i u Bibliji i u Enuma Eliš, iako i u tom 
području postoje određene razlike. Naime, u Enuma Eliš kaos je utjelovljen u liku božanstava 
Apsu i Tiamat, dok u Knjizi Postanka kaos nije personificiran. U Enuma Eliš također u vidu 
ovih božanstava nalazimo i muško i žensko počelo, dok u biblijskoj priči o kaosu nema takvih 
opreka zasnovanih na rodu. Ipak, zajedničko im je to da su i Hebreji i Babilonci svijet u 
njegovu začetku zamišljali kao neorganizirano mjesto praznine i kaosa. Zajedničko im je bilo 
i to da je iz tog kaosa, točnije iz, praiskonskih voda, izronila zemlja na kojoj je počelo 
stvaranje života. Vezano uz to, sljedeći aspekt koji dijele ove predaje bio je taj da se ideja 
razdvajanja javlja kao krucijalni trenutak u procesu stvaranja. U Enuma Eliš to vidimo u 
trenutku kada je Marduk raspolovio Tiamatino tijelo (kaos) i od te dvije polovice stvorio 
Nebo i Zemlju, a u Knjizi Postanka se to očituje u razdvajanju svijetla od tame i u stvaranju 
svoda između voda kako bi se razdijelile „vode pod svodom“ od „voda nad svodom“. 

4. 1. 3. CIKLIČNOST 

Sličnost između tih predaja je vidljiva i u cikličnosti koja se može zamijetiti i u 
biblijskoj priči i u mezopotamskom mitu sadržanom u Enuma Eliš. Ta se cikličnost očituje u 
ponavljanju i paralelama u događajima koji se javljaju tijekom stvaranja, a nalaze se i u jednoj 
i u drugoj priči. U Enuma Eliš te se paralele javljaju u vidu nasilnih događaja, odnosno, u 
svrgavanju Apsua koje je postigao Ea, što se kasnije ponavlja kada je to isto Marduk učinio 
pobjedivši Tiamat. U Bibliji takvi nasilni preokreti ne postoje, ah se mogu uočiti paralele i 


16 Slavić 2016., 141. 

zrcaljenja u rasporedu po kojemu je Bog stvarao svijet. Tako se recimo razdvajanje svijetla i 
tame na prvi dan poklapa s četvrtim danom kada su stvorena nebeska svjetlila koja će 
razlučivati dan i noć. Isto se može zamijetiti i prilikom stvaranja voda na drugi dan što se 
zrcali u stvaranju morskih životinja na peti dan, a takve se paralele mogu povući i između 
stvaranja kopna na treći dan i kopnenih životinja na šesti dan. 

4. 1. 4. METODE STVARANJA 

U Bibliji, u Enuma Eliš, ali u u Epu o Gilgamešu nailazimo na uglavnom slične 
metode stvaranja. Bogovi često u svim ovim dijelima prvo zamisle ono što žele stvoriti, a 
onda to i stvore koristeći određenu materiju. U Enuma Eliš čovjek tako nastaje prvo u srcu 
boga, a zatim se stvara od mesa i krvi ubijenoga boga, od ilovače i pljuvačke, odnosno vode. 
U biblijskom izvještaju o stvaranju svijeta posebno se ističe logomorfna metoda, odnosno, 
metoda stvaranja riječima. Hebrejski Bog, dakle, riječju stvara svijet, ah se primjerice u 
slučaju stvaranja čovjeka s logomorfnom metodom kombinira tehnomorfna metoda budući da 
ga stvara iz praha zemaljskog. Ista se metoda javlja i prilikom stvaranja Enkidua u Epu o 
Gilgamešu. Jahve Elohim se ističe kao jedini koji svijet stvara u miru po svojoj božanskoj 
riječi, dok kod drugih mitova stvaranje svijeta i uspostavljanje reda često proizlazi iz ubijanja 
bogova i nasilja. Ono što se međutim ne javlja u Knjizi Postanka , a javlja se primjerice u 
Enuma Eliš , je stvaranje putem razmnožavanja. U Enuma Eliš , naime, nove generacije 
bogova nastaju kao porod starijih, a toga u biblijskoj priči nema ni u tragovima. Valja 
napomenuti to da bi se i Isusovo rođenje u Novom Zavijetu moglo promatrati kao novi 
početak za sve ljude te da bi se na njegov dolazak na svijet moglo gledati kao na novo 
stvaranje čovjeka. On je pak začet po Duhu Svetomu (riječju božjom - logomorfna metoda) i 
rođen od smrtne žene (biomorfna metoda), a živio je u smrtnom tijelu. Njegovo je rođenje 
ponovljeno uskrsnućem, a zanimljivo je da su u tom ponovnom rođenju ključnu ulogu imale 
krv i voda, baš kao i stvaranju čovjeka opisanom u Enuma Eliš. 

4. 1. 5. NAČINI I RAZLOG STVARANJA LJUDI 

Te se predaje razlikuju i u načinu stvaranja ljudi te u ulogama koje su prvim ljudima 
bile namijenjene. Kao što je već spomenuto, u Enuma Eliš ljudski je rod stvoren po odluci 
boga Marduka od kostiju i krvi Mardukova suparnika, božanstva po imenu Kingu. Svrha 
stvaranja čovjeka bila je ta da se bogove oslobodi od teškog rada i brige za goli život. Sve 
njihove terete trebah su preuzeti ljudi koji bi radili njihove dotadašnje poslove i izgradili im 
hramove. U Epu o Gilgamešu čovjeka je stvorila boginja Aruru prema slici boga Anu od vode 

i gline te je njegova funkcija bila prilično specifična, no i ona se na kraju mogla svesti na neki 
oblik služenja bogovima. Bogovima je, naime, bio cilj stvoriti nekoga tko bi mogao umiriti 
stanovništvo grada Uruka i mjeriti se po snazi s legendarnim Gilgamešom pa je zato stvoren 
Enkidu. Prema biblijskoj bi predaji čovjek bio kruna božjeg stvaranje te je također stvoren 
prema božjoj slici i slično je kao i Enkidu oblikovan od zemlje, odnosno praha zemaljskog. 
Naposljetku mu je Bog udahnuo život. Nešto posve novo što se javlja u biblijskoj priči je pak 
stvaranje žene, koje se ne spominje ni u Enuma Eliš ni u Epu o Gilgamešu. U Knjizi 
Postanka, u drugom izvještaju o stvaranju svijeta, posebna se pozornost pridaje stvaranju žene 
kao novog bića, koje je različito od muškarca. U Enuma Eliš o stvorenim ljudima govori se 
preopćenito te se ne otkrivaju nikakvi detalji o njihovom izgledu ili njihovom rodu, dok se u 
Epu o Gilgamešu opisuje samo stvaranje muške osobe, Enkidua. Ipak, zanimljiva je činjenica 
da Enkiduov izgled krase i muške i ženske osobine. Naime, u prvom pjevanju epa, kada se 
govori o Enkiduovom stvaranju, spominje se kako je Enkiduovo čitavo tijelo bilo prekriveno 
dlakom i ističe se da je njegova kosa uređena poput ženine. 

Pogled na prve ljude u Knjizi postanka također je nešto drukčiji od onog koji je opisan 
u Enuma Eliš i u Epu o Gilgamešu. U Epu o Gilgamešu svrha stvaranja ljudi i njihovog života 
na zemlji opisuje se prilikom događaja koji su uslijedili nakon Enkiduove smrti. Bogovi se 
okupljaju oko Gilgamešove žrtve i govore mu da je ljudima oduvijek bilo suđeno da obrađuju 
zemlju, love životinje ili brinu o njima, da od njihove kože čine svoju odjeću i jedu njihovo 
meso. Suđeno im je dakle da jednostavno žive i umru, a njegove težnje za vječnim životom u 
potpunosti su obeshrabrene. U Enuma Eliš Marduk stvara ljude kako bi na sebe preuzeli 
trpnju bogova kako bi oni mogli biti slobodni i živjeti u miru. Jahve, s druge strane, nije 
stvorio čovjeka kako bi mu služio, već mu je podario besmrtnost i dopustio mu je da živi 
predivnim životom u rajskom vrtu. Unatoč tome što takva situacija djeluje mnogo bolje, valja 
zamijetiti paralele između služenja za koje su bili predodređeni ljudi prema Enuma Eliš i 
Adamove obaveze da čuva i obrađuje edenski vrt 17 . Osim toga, odnos židovskog Boga prema 
ljudima tijekom cijelog Starog Zavjeta i nije toliko različit od odnosa sumerskih, akadskih i 
babilonsko-asirskih bogova prema ljudima koji je izražen u mezopotamskim epovima. Jahve, 
kao i božanstva naroda Mezopotamije, ima svoje miljenike koje štiti, dok ga često ne zanima 
sudbina ostalih ljudi. Sklon je srdžbi i bijesu i spreman je bez oklijevanja uništiti ljudski rod 
poplavom ili kakvom drugom nedaćom baš kao i mezopotamska božanstva. Stari Zavjet pun 
je poruka o tome kako Jahvi treba služiti sa strahom, ponizno i vječno u strahu od njegove 

srdžbe. Ipak, do dotad neviđene promijene dolazi u Novom Zavjetu gdje se odnos Boga prema 
ljudima uvelike mijenja. Naime, unatoč tome što se Novi Zavjet uvelike oslanja na Stari 
Zavjet, on donosi i velike novine. Uporište Novog Zavjeta leži u vjerovanju da je Isus Krist 
sin Božji, koji je poslan kako bi svojom patnjom i uskrsnućem spasio čovječanstvo od prvoga 
grijeha i time započeo novu epohu u povijesti. 18 Isusovo rođenje i smrt označavaju tako 
potpuni preokret u biblijskom odnosu Boga i čovjeka. Novozavjetni Bog šalje svog vlastitog 
sina kako bi spasio ljude, posve suprotno mezopotamskim božanstvima koja su redovito 
kažnjavala bogove, polubogove i junake koji su pokušavali pomoći ljudima. On, dakle, ne 
sabotira pokušaje onih koji nastoje pomoći ljudima, već on sam šalje svog sina da to učini. 
Prema tome, može se zaključiti da Bog ljude u Novom Zavjetu ne smatra zamornima ili 
bezvrijednima kao što to čine bogovi naroda Mezopotamije, već im želi dobro i uistinu mu je 
stalo do njih. 

4. 1. 6. ZAJEDNIČKI MOTIVI VEZANI UZ PRIČU O STVARANJU 

Vezano uz stvaranje čovjeka javljaju se određeni motivi koji se ponavljaju u brojnim 
književnim djelima drevnog Bliskog istoka te tako povezuju primjerice Ep o Gilgamešu s 
Biblijom. Prvi takav motiv je ideja zlatnog doba, rajskog ili božanskog vrta. Radilo bi se o 
razdoblju, odnosno mjestu u kojemu bi čovjek živio u miru okružen divljim životinjama. 
Motiv rajskoga vrta označavao bi vrijeme sreće, obilja i sigurnosti bez straha i bez razdora. 
Takvo nešto javlja se i u vidu Edena u Knjizi Postanka i u vidu divljine u kojoj je odrastao 
Enkidu. Ljudi su prema tim predajama u vrijeme boravka u takvom prostoru bili nevini i 
sretni te se nisu sramili svoje nagosti. I u jednom i u drugom djelu to stanje blagostanja biva 
prekinuto zbog prvog grijeha koji su ljudi počinili. Taj prvi iskonski grijeh javlja se, dakle, 
kao drugi motiv koji je zajednički ovim predajama. U Knjizi Postanka prvi grijeh se ocrtava u 
neposlušnosti Adama i Eve koji su pojeli plod sa stabla spoznaje unatoč božjoj zabrani, dok u 
Epu o Gilgamešu do prvoga grijeha dolazi kada Enkidu liježe s bludnicom. I posljedice toga 
grijeha bivaju vrlo slične u oba djela. Adam i Eva nakon što su sagriješili bivaju protjerani iz 
rajskoga vrta i gube svoju besmrtnost, a Enkidu se više ne može vratiti u divljinu, među 
životinje, jer ga se one nakon vremena koje je proveo sa Šamhat boje. I jedni i drugi nakon 
grijeha koji su počinili osijećaju sram zbog svoje nagosti pa im Bog odnosno Šamhat daju 
odjeću s kojom će se prekriti. S motivom prvoga grijeha javlja se dakle i motiv pada. Ipak, 
unatoč gubitku života kakav su imali i Enkidu i Adam nakon svog grijeha stječu mudrost: 

Enkidu onu koju mu je podarila boginja Aruru, a Adam ju stječe u onom trenutku u kojemu je 
pojeo plod sa stabla spoznaje dobra i zla 19 . Između biblijske priče o prvom grijehu i mita o 
Gilgamešu mogla bi se povući još jedna paralela. Naime, u oba djela se javlja zmija kao ona 
koja je zaslužna za gubitak ljudske besmrtnosti. U Bibliji zato jer je ona ta koja je nagovorila 
ljude na prvi grijeh, a u Epu o Gilgamešu zato jer je ona ta koja je ukrala od Gilgameša biljku 
koja ga je trebala pomladiti. 

U oba djela javljaju se i još neki zajednički motivi iako oni nemaju veze s pričom o 
stvaranju svijeta ili čovjeka. Takav motiv bio bi motiv potopa koji se javlja i u Knjizi 
Postanka i u Epu u Gilgamešu. Zapravo se u oba slučaja ponavlja gotovo potpuno ista priča 
samo je u Bibliji njen protagonist Noa, a u epu besmrtni Utnapištim. 

5. PRIPOVJEDNE STRUKTURE STVARANJA SVIJETA 

Ako se Enuma Eliš, Ep o Gilgamešu i Biblija promatraju kao književna djela, među 
njima se mogu uočiti dodatne različitosti, ali i paralele. Te razlike postoje uglavnom zbog 
različitosti kultura u kojima su ta djela nastala te zbog različitosti književnih vrsta odabranih 
za opis događaja tako važnih za zajednice drevnog Bliskog istoka. S druge strane, prisutne su 
i brojne sličnosti, koje se očituju ponajprije u odabiru slične teme te načinu njene obrade. 

Ep o Gilgamešu i Enuma Eliš produkt su epskog pjesništva. Poput većine epova, ta 
djela govore u ime cijele zajednice o temama koje su za tu zajednicu životno važne. Te teme 
služile su zajednici kao jedan od instrumenata izgradnje i čuvanja svijesti o vlastitom 
identitetu te kao način objašnjavanja povijesnih ili mitskih događaja samima sebi. 20 Teme 
poput stvaranja svijeta i čovjeka ili pak sudbine junaka koji predstavlja cijelu svoju zajednicu, 
kakve se javljaju u Enuma Eliš i Epu o Gilgamešu, idealan su primjer upravo takvih, iznimno 
važnih tema za njihovu publiku. Osim tih tematskih sličnosti s epovima koji su nastali 
stoljećima poslije njih i obilježili književnost zapadnog kulturno-civilizacijskog kruga, valja 
napomenuti i stilske sličnosti koje Enuma Eliš i Ep o Gilgamešu dijele s djelima koja su ih 
naslijedila. Njih također karakteriziraju brojni stalni epiteti, ponavljanja, paralelizmi i dijalozi 
te baš kao i ta djela, mezopotamske epove karakterizira narativnost i izbjegavanje napetosti. I 
oni se odlikuju brojnim digresijama, sporednim scenama i sporednim likovima, epskim 
epizodama, usporavanjem narativnog toka, opisima opreme likova, konja, junaka, ženske 
ljepote, što sve skupa čini epsku opširnost. 27 


19 Višić 1993., 318. 

20 Pavličić 1986., 414 

21 Kekez 1986., 182 

Enuma Eliš nešto je kraći ep od Epa o Gilgamešu , ali i u svojih relativno kratkih 
sedam pjevanja pruža brojne primjere tih postupaka. Za početak, valja napomenuti da se ep 
ističe pregrštom dugih opisa koji usporavaju glavnu radnju. Detaljno se tako opisuju scene 
bitki, poput primjerice glavne bitke između Marduka i Tiamat ili pak manje upečatljivih, 
poput one između bogova Apsua i Ee na samom početku epa. Uz to, ep je bogat i opisima 
gozbi i svečanosti u kojima sudjeluju božanstva. S puno se detalja opisuju njihova okupljanja, 
hrana i piće, čak i onda kada čitatelji odnosno slušatelji nestrpljivo iščekuju daljni razvoj 
napetih događaja. Uz te za epove tipične scene gozbi, javlja se još mnogo scena tipičnih za 
epove. Takve su primjerice scena dolaska glasnika Gage u trećem pjevanju ili scene borbi 
između bogova koje se ponavljaju više puta tijekom epa. Glavnu radnju prekidaju i epizode, 
koje skreću pozornost publike na sporedne događaje izvan temeljnog sadržaja epa. Takve 
epizode postoje, unatoč tome što Enuma Eliš nije posebno dugačak ep. Jedna od njih je već 
spomenuta borba pripadnika starije generacije bogova opisana u prvom pjevanju. Radnju 
dodatno usporavaju i brojna ponavljanja. Ponekad se ponavljaju samo određene riječi ili fraze, 
ali se često ponavljaju i čitavi stihovi ili skupine stihova. U Enuma Eliš javlja se i jedna 
specifičnost vezana uz ponavljanja, koja se prilično često javlja u epovima. Naime, u epu se 
nerijetko prilikom pozivanja na već prijeđena zbivanja ne koriste nove rečenice kojima bi se 
ona opisala, već se opisuju identičnim stihovima koji su iskorišteni za njihov prvi opis. 22 To 
se vidi na primjeru brojnih dijaloga i događaja koji se prepričavaju nekim drugim likovima, 
bez ikakvih promjena u onome što je izrečeno. Takav je primjerice prizor u kojem se opisuje 
stvaranje vojske božice Tiamat u prvom pjevanju, koju onda bog Ea istim stihovima u drugom 
pjevanju predočava ostalim bogovima. Sveukupno, ti se isti stihovi ponavljaju triput. 
Govoreći o dijalozima u epu, može se zamijetiti da su većinom relativno kratki. Sastoje se 
pretežito od pitanja ili tvrdnje jednog lika i odgovora drugog lika. Najčešće izmjenjuju tek po 
jednu ili dvije rečenice. Postoje ipak i dugi govori likova, poput Mardukovih tijekom i poslije 
stvaranja svijeta, ali u njima redovito nije naznačeno kome su točno namijenjeni. Enuma Eliš 
obiluje i paralelizmima. Oni su možda najočitiji u trenutcima stvaranja svijeta i rađanja 
bogova. Prilično su jasne primjerice paralele između rađanja boga Ee i Marduka u prvom 
pjevanju. Za obojcu se ističe da su bili iznimno snažni, mudri, zapravo savršeni te da su u 
svemu bili bolji od ostalih bogova. U Enuma Eliš javljaju se i stalni epiteti, jedna od 
najprepoznatljivijih značajki epa kao književne vrste, ali nisu toliko česti. Javljaju se sintagme 
poput „veliki bogovi“, „rujno vino“, „vedro lice“, „silni dušman“, „hrabri vođa“ i slične. 


22 Kekez 1986., 182. 

Tiamat se također često opisuje kao „Majka Ponora“ ili pak „stvoriteljica svega“, a Ea se 
primjerice gotovo uvijek navodi kao „Ea Mudrac“. Važno je napomenuti i postojanje 
simbolike brojeva koja se može zamijetiti tijekom čitavog epa. Posebnu ulogu tu igraju 
brojevi tri, četiri i pogotovo sedam, koji zasigurno ima najveći značaj i najčešće se spominje. 
Bog Marduk tako ima četiri oka i uha koji simboliziraju sve četiri strane svijeta s kojima je 
Marduk u dodiru, on stvara sedam zviježđa, a s njim sjedi sedam bogova usuda. 

Slične značajke mogu se zamijetiti i u Epu o Gilgamešu. Kao i u većini epova, 
temeljna priča o Gilgamešu isprekidana je brojim epizodama. One na pojedinim mjestima 
dobivaju toliku važnost da u potpunosti zasjenjuju glavnu radnju, a protagonisti tih epizoda 
ponekad zasjenjuju i glavnog junaka Gilgameša. Takava je primjerice Utnapištinova priča o 
potopu koja Gilgameša, slušatelja njegove priče, stavlja u drugi plan te je sva pozornost 
publike, ah i samog Gilgameša usmjerena na Utnapiština, koji je glavni junak svog narativa. 
Radnju dodatno usporavaju i česti opisi i nabrajanja. Ep o Gilgamešu, kao i svaki ep, 
karakterizira iscrpno pripovijedanje. Svaka se pojedinost tretira kao iznimno važna i pridaje 
joj se odgovarajuća pozornost. 21 Ništa se ne sažima pa se i na taj način umanjuje napetost. Ep 
je prepun dugih opisa i tumačenja snova, opisa oružja i priprema za borbu ili pak opisa gozbi i 
drugih situacija tipičnih za epove. Detaljno su opisani Enkiduovi i Gilgamešovi podvizi, 
pripreme za borbu i same borbe protiv čudovišnog Humbabe ili pak nebeskog bika božice 
Ištar. Ista je pozornost posvećena i njihovoj međusobnoj borbi na samom početku epa. Veliku 
ulogu u ublažavanju napetosti imaju i Gilgamešovi snovi i njihova tumačenja, koja se često 
ponavljaju i nekoliko puta. Ponavljanja u Epu o Gilgamešu vrlo su česta, puno učestalija nego 
u Enuma Eliš. Ona također usporavaju radnju i imaju brojne druge funkcije. Ponavljanja tako 
smanjuju napetost, ah služe i kao sredstvo za povlačenje paralela među l ik ovima i događajima 
ili pak kao metoda prepričavanja događaja koji su se već zbili. Za razliku od Enuma Eliš, gdje 
se najčešće ponavlja tek nekoliko uzastopnih stihova, u Epu o Gilgamešu redovito se 
ponavljaju veliki segmenti teksta, često čitavi opisi ili dijalozi. Kao i u Enuma Eliš, 
ponavljanje identičnih stihova nerijetko se koristi umjesto prepričavanja događaja iz 
prethodnih pjevanja ili onih koji su se dogodili ranije u tom istom pjevanju. Ponekad se 
javljaju i ponavljanja istih stihova nekoliko puta u istom pjevanju, ali s varijacijama, koje 
imaju ulogu dočaravanja prolaznosti vremena, poput primjerice stihova o Enkiduovom i 
Gilgamešovom putu prema Humbabi, gdje većina stihova ostaje ista, ali se mijenja samo broj 
dana koji su protekli na putu. Uz ponavljanja se često javljaju i paralelizmi. Kao dobar primjer 

toga mogu poslužiti dijalozi između Enkidua i svete bludnice Šamhat te Gilgameša i njegove 
majke Ninsun u prvom pjevanju. U tim razgovorima, koji se javljaju jedan odmah poslije 
drugog, oba ženska lika uvjeravaju pomalo zbunjene i nesigurne junake da će se zavoljeti i 
postati najbolji prijatelji. Takve scene u epu podrazumijevaju i veći broj dijaloga, puno veći 
od onoga u Enuma Eliš. Naime, nešto kompleksnija radnja i složeniji odnosi među likovima u 
Epu o Gilgamešu jednim se dijelom ostvaruju i brojnim, često vrlo dugim dijalozima. U tim 
dijalozima l ik ovi otkrivaju i dijele svoje ambicije i snove, ali i strahove i nesigurnosti. 
Iznimno su dugi i puni zanimljivih poruka gotovo svi Gilgamešovi razgovori, pogotovo oni s 
njegovom majkom, Enkiduom, božicom Ištar i Utnapištinom. Uz to, ep je bogat i monolozima 
koji pružaju dodatan uvid u misli i osjećaje likova. Posebno se ističe Gilgamešov dirljivi 
monolog nakon Enkiduove smrti. Ep o Gilgamešu također je nešto bogatiji stalnim epitetima 
od Enuma Eliš i oni su česta pojava tijekom cijelog epa. Spominju se tako više puta „slavni 
junaci“, „plaha srca“, „gora zelena“, „tamna noć“, „hladna voda“, „slatki snovi“ ili pak 
„bogovi silni“. Osim uz te opće imenice, stalni se epiteti javljaju i uz vlastita imena. Grad 
Uruk uvijek se naziva „Urukom utvrđenim", božica Ninsun, Gilgamešova majka, više se puta 
navodi kao „Ninsun mudra", čudovište Humbabu uvijek krasi epitet „strašni", Enkidua se 
često naziva „silnim", a Utnapiština se, primjerice, naziva „dalekim" čak i ona kada to više 
nije, tj. onda kada mu je junak epa sasvim blizu. I u ovom epu brojevi imaju važnu ulogu. 
Također je prisutna simbolika brojeva te se kao i u Enuma Eliš najviše ističe broj sedam, koji 
simbolizira zaokruženost vremena i prostora. Već u prvom pjevanju spominje se sedam 
mudraca i sedam noći, u drugom se pjevanju spominje sedam pehara piva i sedam zasuna, a 
nakon Enkiduove se smrti više puta ističe da ga više nema već sedam dana. 

S obzirom na sve navedeno, lako je zamijetiti da mezopotamski epovi dijele brojne 
sličnosti s epovima koji su nastali poslije njih. U velikoj mjeri, dakle, odgovaraju književnim 
djelima koja bi danas definirali kao ep. S druge strane, priču o stvaranju svijeta u Knjizi 
Postanka nešto je teže žanrovski odrediti. Moglo bi ju se usporediti s pripovjetkom i mitom. 
Jolles u Jednostavnim oblicima priču o stvaranju definira kao niz mitova, pri čemu se svako 
novo stvaranje određenog dijela svemira percipira kao novi mit. 24 Izvještaj o stvaranju 
promatra kao niz ujedinjenih mitova jer se oni temelje na čovjekovim pitanjima o svijetu kao 
cjelini i svim pojavama u čovjekovoj okolini. Prema Jollesu, glavna je zadaća priče o 
stvaranju svijeta i čovjeka dati čovjeku odgovore na ta pitanja i pružiti mu objašnjenja svega 
što mu je nedokučivo. 25 Biblijska priča o stvaranju mogla bi se definirati kao mit i na temelju 

24 Jolles 2000., 75. 

25 Jolles 2000., 73. 

Solarove definicije mita u Rječniku književnog nazivlja. Naime, kao glavne karakteristike 
mita, Solar ističe zaokupljenost temama o podrijetlu svijeta, života i važnih osoba te 
nastojanje da se objasne neki događaji i pojave. Mit je također određen vjerovanjem i 
svetošću, što također u potpunosti odgovara priči o stvaranju svijeta u Knjizi Postanka. 26 Tu 
bi se priču moglo definirati i kao legendu s obzirom na to da su u njezinom prvom planu 
l ik ovi koji imaju osobite i nadnaravne sposobnosti. Jahve kao bog u potpunosti odgovara tom 
opisu, ali isto se može reći i za Adama i Evu. Unatoč tome što nisu prikazani kao bića 
nevjerojatnih sposobnosti, mogu se povući paralele između njih i drugih istaknutih junaka 
drevnog Bliskog istoka. Naime, oni su baš kao i brojni legendarni mezopotamskih vladari 
živjeli iznimno dugo, preko 930 godina, što ukazuje na to da nisu bili posve obični ljudi. 
Izvještaj o stvaranju iz Knjige Postanka mogao bi se promatrati i kao pripovjetka. Lako je 
shvatiti zašto, jer se radi o priči s razvijenom fabulom, koju usporavaju česti opisi i dijalozi te 
u kojoj se javlja više likova. Ona ne obuhvaća samo jedan događaj, već slijed događaja, ali je 
ipak relativno kratka te ne sadrži n ik akve epizode sa samostalnim značenjem. 27 

Kada se razmišlja o biblijskoj priči o postanku kao o književnom djelu i kada ju se 
uspoređuje s mezopotamskim epovima, već se na prvi pogled može zamijetiti da se od Enuma 
Eliš i Epa o Gilgamešu razlikuje po formi, jer je biblijska priča o postanku pisana u prozi, a 
ne u stihu poput njih. To naravno podrazumijeva i određene inovitete, iako su u velikoj mjeri 
prepoznatljivi i brojni postupci koji se javljaju i u mezopotamskim epovima. Među 
izražajnim postupcima koji se javljaju u Knjizi Postanka dominira pripovijedanje, odnosno 
povezivanje motiva prema načelu „onog što je dalje bilo“, što je i uobičajeno za prozna 
književna djela. 28 Isto vrijedi i za oba izvještaja o stvaranju svijeta. U tim izvještajima nema 
puno dijaloga, sve što Bog govori Adamu i Evi u velikoj je mjeri niz poruka na koje oni ne 
daju nikakve odgovore. Pravim bi se dijalogom najviše mogao smatrati onaj između Eve i 
Zmije u drugom izvještaju o stvaranju te razgovor između Boga i ljudi koji je uslijedio 
neposredno nakon prvog grijeha. U Knjizi Postanka javljaju se i unutarnji monolozi, čije 
naznake postoje i u priči o stvaranju. Zanimljivo je da Bog često prosuđuje svoje i ljudske 
postupke, što se vidi iz njegovih misli o onome što je stvorio, kao primjerice u trenutku kada 
nakon promišljanja odlučuje stvoriti ženu kako čovjek ne bi bio sam. Još bolji primjer 
unutarnjeg monologa javlja se nešto kasnije, kada se Jahve kaje zbog stvaranja ljudi te žali 
bog ljudskih grijeha prije slanja potopa. Budući da je u tim trenutcima sam, može se zaključiti 

da su ti monolozi unutarnji. 29 Postupak koji se također provlači kroz izvještaje o stvaranju je i 
opisivanje. Opisi koji se javljaju nisu dugi i detaljni kao u Epu o Gilgamešu ili u Enuma Eliš, 
ali su svejedno prisutni. U kratkim se tako crtama opisuje izgled svega što je Bog stvorio: 
izgled zemlje koja u početku je bila pusta i prazna, izgled prvih biljaka i stvorenja koja su na 
njoj živjela itd. Kao i u mezopotamskim epovima prisutna su i nabrajanja, što je pogotovo 
lako zamijetiti u prvom izvještaju o stvaranju svijeta kada se postupno nabraja sve što je 
stvoreno na određeni dan. Kada se govori o vremenu koje je Bogu bilo potrebno da stvori 
svijet, može se zamijetiti da završavanje posla u sedam dana nije slučajan odabir, već upućuje 
na posebno značenje tog broja i za židovske pisce. Zanimljiva je činjenica da je u biblijskoj 
priči o postanku kao i u mezopotamskim epovima prisutna simbolika brojeva te da unatoč 
različitim kulturama unutar kojih su ti tekstovi nastali, broj sedam za sve ima posebnu važnost 
i značenje. Osim te sličnosti, iz svega što je navedeno vidljive su još brojne druge sličnosti 
između mezopotamskih epova i biblijske priče o postanku. Ona s mezopotamskim epovima 
dijeli mnoge zajedničke pripovjedne postupke, ali i gotovo isti odnos prema odabranoj temi. 
Kao što je već spomenuto, ne treba zaboraviti na sadržajne podudarnosti priče o stvaranju s 
mezopotamskim epovima te na iste motive koji se nalaze u središtu sva tri teksta. Baš kao i u 
mezopotamskim epovima, i u Knjizi Postanka se opisuju događaji važni za cijelu zajednicu, 
događaji koji su toj zajednici vjerojatno već otprije poznati, koji su sastavni dio njezinog 
identiteta. S obzirom na to, nije iznenađujuća činjenica da se o tim temama pisalo na vrlo 
sličan način. 

6. ZAKLJUČAK 

Kao što se iz svega navedenog može zaključiti, tekstovi o stvaranju svijeta i čovjeka u 
književnosti drevnog Bliskog istoka imali su puno toga zajedničkog. Kako u pogledu odnosa 
prema odabranoj temi, tako i u načinu pisanja o njoj. Što se sadržaja tiče, u njihovim 
verzijama priče o postanku postojale su određene razlike, no one su se najviše javljale zbog 
razlike između mezopotamskih politeističkih i hebrejskih monoteističkih vjerovanja. Predaje 
naroda Mezopotamije vrve različitim božanstvima različitih karaktera, koja na različite načine 
stvaraju svijet i mijenjaju tijek događaja, dok je u Bibliji samo jedan Bog, čiji je karakter 
nastao gotovo kao mješavina karaktera raznih drevnih božanstava, koji ima ulogu glavnog 
aktera, stvoritelja i pokretača svega. Unatoč toj osnovnoj razlici, mnoštvo zajedničkih motiva 
upućuje na dodir tih civilizacija te na utjecaj mezopotamskih mitova na biblijsku priču o 


29 Cotter 2003., 54. 

postanku. Sve one elemente koji nisu zadirali u monoteističke osnove religije židovskog 
naroda Hebreji su rado preuzeli i koristili kako bi sastavili svoju priču, koja bi im dala 
odgovor na tako važna egzistencijalna pitanja koja su mučila njih, kao i ostale narode starog 
Bliskog istoka. Priči o stvaranju svijeta i čovjeka svi su drevni narodi pristupili na vrlo sličan 
način, uz prisutnost istog poštovanja i svečanog tona, unatoč tome što su za njihovo 
zapisivanje odabrali različite književne oblike. Sve izvještaje o stvaranju svijeta spajaju i 
brojna nabrajanja, ponavljanja i ostali postupci koji su, čini se, bili neizostavan dio 
književnosti drevnog Bliskog istoka. Iako su bez sumnje i židovski i mezopotamski pisci 
ovim temama pridali najveću važnost i uložili svo svoje umijeće u pisanje o njima, mora se 
ipak zamijetiti da su Enuma Eliš i Ep o Gilgamešu stilski nešto dotjeraniji. O tome govori 
bogatstvo dijaloga, razrađenija fabula te upotreba mnoštva isključivo estetskih elemenata 
poput primjerice korištenja stalnih epiteta. Unatoč svim razlikama, sve sličnosti koje ti 
tekstovi dijele nude jasan dokaz da se judeokršćanska predaja nije razvila potpuno 
samostalno, već da se izgrađivala na temeljima ostalih mitova staroga Bliskog istoka. 


23 



7. BIBLIOGRAFIJA: 


Cotter, David W. 2003. Genesis. Collegeville: The Liturgical Press. 

Graves, Robert, Raphael Patai. 1969. Hebrejski mitovi: knjiga Postanka. Zagreb: Naprijed. 
Gray, John. 1987. Mitologija Bliskog istoka. Opatija: Otokar Keršovani. 

Heidel, Alexander. 1949. The Gilgamesh epic and Old Testament parallels. Chicago: 
University of Chicago Press. 

Jolles, Andre. 2000. Jednostavni oblici. Zagreb: Matica Hrvatska. 

Kaštelan, Jure, ur. 2015. Biblija: Stari i Novi zavjet. Zagreb: Kršćanska sadašnjost. 

Kekez, Josip. 1986. Usmena književnost. U: Skreb, Zdenko i Ante Stamać, ur. Uvod u 
književnost. Zagreb: Globus. 

Nikolić, Nikola i Sergije. 1990. Gilgames: stvaranje svijeta i druge babilonske legende. 
Zagreb: Otvoreno sveučilište. 

Pavličić, Pavao. 1986. Epsko pjesništvo. U: Škreb, Zdenko i Ante Stamać, ur. Uvod u 
književnost. Zagreb: Globus. 

Petrović, Svetozar, ur. 1982. Povijest svjetske književnosti. Knjiga 1. Zagreb: Mladost. 

Slavić, Dean. 2016. Biblija kao književnost. Zagreb: Školska knjiga. 

Solar, Milivoj. 2003. Povijest svjetske književnosti: kratki pregled. Zagreb: Golden marketing. 
Solar, Milivoj. 2006. Rječnik književnoga nazivlja. Zagreb: Golden marketing - Tehnička 
knjiga. 

Solar, Milivoj. 1994. Teorija književnosti. Zagreb: Školska knjiga. 

Višić, Marko. 1993. Književnost drevnog Bliskog istoka. Zagreb: Naprijed. 

Višić, Marko, prev. 1993. Enuma Eliš: Sumersko-akadski ep o stvaranju. U: Književnost 
drevnog Bliskog istoka. Zagreb: Naprijed. 

Višić, Marko, prev. 1993. Ep o Gilgamešu. U: Književnost drevnog Bliskog istoka. Zagreb: 
Naprijed. 


24 



